รัฐมนตรีว่าการกระทรวงอุตสาหกรรม สั่งการสำนักงานอ้อยและน้ำตาลทราย เร่งจ่ายเงินช่วยเหลือปัจจัยการผลิต 6,500 ล้านบาท ภายในเดือนกันยายนนี้
รัฐมนตรีว่าการกระทรวงอุตสาหกรรม สั่งการสำนักงานอ้อยและน้ำตาลทราย เร่งจ่ายเงินช่วยเหลือปัจจัยการผลิต 6,500 ล้านบาท ภายในเดือนกันยายนนี้ นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เปิดเผยว่า เมื่อเร็วๆ นี้ได้หารือร่วมกับผู้แทนเกษตรกรชาวไร่อ้อย 80 คน จากสมาคมเพื่อเกษตรกรภาคตะวันออก ชลบุรี สมาคมชาวไร่อ้อยสี่แคว สมาคมชาวไร่อ้อยเขต 11 นครสวรรค์ สมาคมชาวไร่อ้อยเขต 5 สิงห์บุรี และสมาคมชาวไร่อ้อยเขต 7 กาญจนบุรี โดยชาวไร่อ้อยขอให้กระทรวงอุตสาหกรรมช่วยเหลือเรื่องราคาอ้อยฤดูกาลผลิตปี 2562/2563 ที่ประมาณการราคาอ้อยไว้ตันละไม่เกิน 700 บาท ซึ่งต่ำกว่าต้นทุนการเพาะปลูก และเสนอขอขยายระยะเวลาการปฏิบัติตามมาตรการอ้อยไฟไหม้ เนื่องจากในช่วงที่ผ่านมาราคาอ้อยตกต่ำทำให้ชาวไร่อ้อยไม่มีเงินทุนไปซื้อรถตัดอ้อยที่มีราคาสูงได้ประกอบกับปัญหาการขาดแคลนแรงงานตัดอ้อยสด พร้อมทั้งขอให้ชะลอมาตรการติดตั้งระบบติดตามรถยนต์ หรือ GPS ในรถบรรทุกอ้อยจากการรับฟังความคิดเห็น เบื้องต้นได้สั่งการให้สำนักงานคณะกรรมการอ้อยและน้ำตาลทราย หรือ สอน. เร่งรัดการจ่ายเงินช่วยเหลือเกษตรกรชาวไร่อ้อยเพื่อซื้อปัจจัยการผลิตของฤดูการผลิตปี 2561/2562 วงเงิน 6,500 ล้านบาท รอบที่ 2 ซึ่งเหลือจากการในรอบแรก 3 พันล้านบาทช่วยในอัตราตันอ้อยละไม่เกิน 50 บาท ให้ถึงมือชาวไร่อ้อยภายในเดือนกันยายนนี้ เพื่อบรรเทาความเดือดร้อน โดยเฉพาะชาวไร่อ้อยรายเล็กให้สามารถนำเงินส่วนนี้ไปลงทุนในการประกอบอาชีพ พร้อมทั้งสั่งการให้ สอน. จัดทำสรุปราคาอ้อยฤดูกาลผลิตปี 2562/2563 และแนวทางการให้ความช่วยเหลือ รวมถึงหารือร่วมกับทุกฝ่ายที่เกี่ยวข้องเรื่องแนวทางการแก้ไขปัญหาอ้อยไฟไหม้ เนื่องจากชาวไร่อ้อยส่วนใหญ่ต้องนำเงินทุนไปใช้ในการปลูกอ้อยเป็นหลัก จึงไม่สามารถจัดการเครื่องจักรมาทดแทนแรงงานได้ และดำเนินการตามมาตรการติดตั้ง GPS ในรถบรรทุกอ้อย นอกจากนี้ ยังมอบหมายให้ สอน. ทบทวนในเรื่องของการลดอัตราดอกเบี้ยให้เหลือร้อยละ 1 และขยายระยะเวลาการชำระเงินกู้เป็น 8 ปี ในโครงการส่งเสริมสินเชื่อเพื่อเพิ่มประสิทธิภาพการผลิตอ้อยอย่างครบวงจร เพื่อลดภาระของชาวไร่อ้อยที่ต้องการพัฒนาประสิทธิภาพการผลิตอ้อยและให้ชาวไร่อ้อยสามารถเข้าถึงแหล่งกู้ได้ง่ายขึ้น